Pääministeri Juha Sipilä sanoi, että Suomeen saapuvien turvapaikanhakijoiden määrät ovat nyt kääntyneet jonkin verran laskuun, mutta ovat yhä korkealla tasolla. Hänen mukaansa koetuksella ovat niin vastaanottokeskukset, majoituspaikat kuin viranomaistoimintakin. Sipilä arvioi, että kestävä taso turvapaikanhakijoiden määrässä olisi noin 10 000 tulijan paikkeilla vuodessa.

Pääministeri Juha Sipilän (kesk.) mukaan Suomi alkaa olla äärirajoilla turvapaikanhakijoiden vastaanottokyvyssä.

– Kyllähän me liikutaan tällä hetkellä aivan ylärajoilla, hän sanoi Yle Radio Suomen Pääministerin haastattelutunnilla viitaten esimerkiksi vastaanottokeskuksiin, majoituspaikkoihin ja viranomaisten toimintaan.

– Kaikki ovat nyt ihan äärirajoilla.

Sisäministeriö päivitti tällä viikolla arviotaan tänä vuonna saapuvien turvapaikanhakijoiden määrästä. Uusi arvio vuoden loppuun mennessä saapuvien turvapaikanhakijoiden määrästä laskettiin 30 000–35 000 turvapaikanhakijaan.

Sipilän mukaan Suomella on tekemistä nyt arvioidun luvun kanssa, sillä se on kymmenen kertaa enemmän kuin viime vuonna. Hänen mukaansa tämänhetkiset turvapaikanhakijamäärät ovat poikkeuksellisia eikä näin voi jatkua.

– Luulen, että kestävä taso voisi olla jossakin 10 000:n paikkeilla.

Pääministeri huomautti, että määrät ovat Suomessa kääntyneet nyt jonkin verran laskuun, mutta ovat edelleen korkealla tasolla verrattuna aikaisempiin vuosiin.

Sipilä totesi myös, että rasistinen puhe on lisääntynyt, mutta ei ole muuttunut normiksi.

Pääministeri ilmoitti aiemmin syksyllä, että hän antaa Kempeleen-asuntonsa turvapaikanhakijoiden käyttöön.

– Asunto vapautuu tammikuussa ja olen ilmoittanut, että siitä eteenpäin se on siihen tarkoitukseen käytettävissä. Mitään konkreettista asialle ei ole vielä tapahtunut.